钦定古今图书集成/明伦汇编/官常典/第068卷 > 海陵王休茂
## 钦定古今图书集成/明伦汇编/官常典/第068卷 > 海陵王休茂

按《宋书》本传，“海陵王休茂，文帝第十四子也。孝建二
年，年十一，封海陵王，食邑二千户。大明二年，以为使
持节都督雍梁、南北秦四州、郢州之竟陵、随二郡诸
军事、北中郎将、宁蛮校尉、雍州刺史，进号左将军，增
邑千户。时司马庾深之行府事，休茂性急疾，欲自专。
深之及主帅每案之，常怀忿怒。左右张伯超至所亲”
爱，多罪过，主帅常加呵责。伯超惧罪，谓休茂曰：“主帅
密疏官罪过，欲以启闻，如此恐无好。”休茂曰：“为何计？”
伯超曰：“唯当杀行事及主帅，且举兵自卫。此去都数
千里，纵大事不成，不失入虏中为王。”休茂从之，夜，挟
伯超及左右黄灵期、蔡捷世、滕穆之、王宝龙、来承道、
彭叔儿、魏公子、陈伯儿、张驷奴、杨兴、“刘保、余双等，率
夹毂队于城内，杀典签杨庆；出金城，杀司马庾深之、
典签戴双。”集征兵众，建牙驰檄，使佐吏上车骑大将
军、开府仪同三司，加黄钺。侍读博士荀铣谏争，见杀。
伯超专任军政，杀害无已。休茂左右曹万期挺身斫
休茂，被创走，见杀。休茂出城，行营谘议参军沈畅之
等率众闭门拒之。休茂驰还，不得入。义成太守薛继
考为休茂尽力攻城，杀伤甚众。畅之不能自固，遂得
入城，斩畅之及同谋数十人。其日，参军尹元庆起义
攻休茂，生禽之，将出中门斩首，时年十七，母妻皆自
杀，同党悉伏诛。城中挠乱，无相统领。时尚书右仆射
刘秀之弟恭之为休茂中兵参军，众共推行府州事。
继考以兵胁恭之，使作《启事》，云“立义自乘驿还都”，上
以为永嘉王子仁北中郎谘议参军、河南太守，封冠
军县侯，食邑四百户。寻事泄，伏诛。恭之坐系尚方，以
元庆为射声校尉。有司奏绝休茂属籍，贬姓为留。上
不许，即葬襄阳。